
Η υπόθεση της Μαρικάρμεν στην Ισπανία δεν μας ξαφνιάζει, αλλά μας εξοργίζει!
Ο σύλλογος εκπ/κών ΠΕ «Ηρώ Κωνσταντοπούλου, στα πλαίσια συμμετοχής στον Συντονισμό πρωτοβάθμιων σωματείων, επιτροπών αγώνα, αγωνιστ(ρι)ών δημόσιου και ιδιωτικού τομέα, στηρίζει το ψήφισμα αλληλεγγύης στον Ισπανικό λαό:
ΣΥΝΤΟΝΙΣΜΟΣ ΠΡΩΤΟΒΑΘΜΙΩΝ ΣΩΜΑΤΕΙΩΝ
ΕΠΙΤΡΟΠΩΝ ΑΓΩΝΑ ΑΓΩΝΙΣΤΩΝ/ΤΡΙΩΝ ΔΗΜΟΣΙΟΥ ΚΙ ΙΔΙΩΤΙΚΟΥ ΤΟΜΕΑ
Η υπόθεση της Μαρικάρμεν στην Ισπανία δεν μας ξαφνιάζει, αλλά μας εξοργίζει!
Η 87χρονη κάτοικος Μαδρίτης με κινητικά προβλήματα ήρθε μέσα στην προηγούμενη εβδομάδα αντιμέτωπη, με τον πιο σκληρό τρόπο, με την άγρια επέλαση των κεφαλαίων του real estate.
Ολόκληρη η πολυκατοικία στην οποία διέμενε είχε αγοραστεί, με σκοπό την επένδυση στη βραχυχρόνια μίσθωση. Η ταυτότητα και το χρώμα που είχε δώσει η Μαρικάρμεν στο διαμέρισμα έπρεπε να εξαφανιστούν. Έτσι με μια αύξηση από τα 500€ στα 2.650€ προσπάθησαν να την εξαναγκάσουν σε φυγή.
Βέβαια, ο λαός της Μαδρίτης δεν έμεινε απλός θεατής. Μπλόκαρε κάθε προσπάθεια της αστυνομίας για βίαιη έξωση, κέρδισε συμφωνία με την εταιρία για ενοίκιο το οποίο μπορούσε να καλυφθεί από τη σύνταξη της ηλικιωμένης και δημιούργησε ένα κοινωνικό ρεύμα ικανό να αντισταθεί στην επέλαση του εξευγενισμού της πόλης, όπως και συνεχίζει να κάνει, παραμένοντας μέχρι και αυτή τη στιγμή στην κεντρική πλατεία της πόλης.
Για το κεφάλαιο του Real Estate, η κατοικία είναι ακόμη ένα επενδυτικό προϊόν. Καθόλου λιγες δεν είναι οι περιπτώσεις αντίστοιχες με αυτή της Μαρικάρμεν και στις δικές μας πόλεις. Πρώτα ήρθε η εγκατάλειψη των κρατικών υποδομών, έπειτα η «υποβάθμιση» κάποιων περιοχών του κυρίως του κέντρου και τέλος η πώληση των ακινήτων σε επενδυτές σε εξευτελιστικές τιμές και οι πλειστηριασμοί. Ενώ για όσους δεν υποταχθούν, υπάρχει η αστυνομία και η έξωση.
Η στέγαση δεν αποτελεί προνόμιο, ούτε εμπόρευμα, αλλά βασικό ανθρώπινο δικαίωμα. Σε μια εποχή που το μέσο ενοίκιο αγγίζει το 1/2 του κατώτατου μισθού, είναι ξεκάθαρο θέλουν ένα κέντρο «καθαρό» από την εργατική τάξη, ελεύθερο για τουρίστες και επενδύσεις, ανοιχτό προς επενδύσεις. Θα μας βρουν ωστόσο απέναντι τους. 
Ως Συντονισμός Πρωτοβάθμιων Σωματείων, απαιτούμε:
-Προστασία των ενοικιαστών/ριών από τις αυξήσεις και τις εξώσεις. Θεσμοθέτηση πλαφόν ενοικίου.
-Προστασία της πρώτης κατοικίας από τους ηλεκτρονικούς πλειστηριασμούς και τις εξώσεις που θα ακολουθήσουν, με μέτρα όπως το ακατάσχετο της πρώτης κατοικίας. Κατάργηση των ηλεκτρονικών πλειστηριασμών. Κούρεμα δανείων.
-Εργατική, κοινωνική, φοιτητική κατοικία για την κάλυψη όλων των αναγκών.
-Να γεμίσουν τα άδεια σπίτια! Στην Ελλάδα σήμερα υπάρχουν περισσότερες από 600.000 άδειες κατοικίες. Είναι αδιανόητο να υπάρχουν άνθρωποι που είναι άστεγοι ή ζουν σε απαράδεκτες στεγαστικές συνθήκες.
-Πάγωμα της βραχυχρόνιας μίσθωσης

